Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2010/026 PT/Rohde, Portugali) /* KOM/2011/0491 lopullinen */





PERUSTELUT Talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[1] 28 kohdan mukaisesti Euroopan globalisaatiorahastosta (EGR) voidaan ottaa joustovälineen avulla käyttöön vuosittain enintään 500 miljoonaa euroa ylittämällä rahoituskehyksen asianomaisten otsakkeiden enimmäismäärät. Rahastosta myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[2]. Portugali toimitti 26. marraskuuta 2010 EGR:n rahoitustukea koskevan hakemuksen EGF/2010/026 PT/Rohde työntekijävähennysten vuoksi, jotka on toteutettu Portugalissa Rohde Sociedade Industrial de Calçado Luso-Alemã, Lda -yrityksessä, jäljempänä ’Rohde’. Tutkittuaan hakemuksen perusteellisesti komissio on tullut asetuksen (EY) N:o 1927/2006 10 artiklan mukaisesti siihen tulokseen, että asetuksessa säädetyt edellytykset rahoitustuen saamiseksi täyttyvät. HAKEMUKSEN TIIVISTELMÄ JA ANALYYSI Keskeiset tiedot: || EGR-viitenumero || EGF/2010/026 Jäsenvaltio || Portugali 2 artikla || a alakohta Ensisijainen yritys || Rohde – Sociedade Industrial de Calçado Luso-Alemã, Lda. Toimittajat ja jatkojalostajat || 0 Viiteajanjakso || 19.5.2010–19.9.2010 Yksilöllisten palvelujen tarjoamisen aloittamispäivä || 20.5.2010 Hakemuksen päivämäärä || 26.11.2010 Työntekijävähennykset viiteajanjaksolla || 974 Työntekijävähennykset ennen viiteajanjaksoa ja sen jälkeen || 0 Tukikelpoiset työntekijävähennykset yhteensä || 974 Tuen kohteena olevat vähennetyt työntekijät || 680 Yksilöllisten palvelujen kustannukset euroina || 2 135 000 EGR:n täytäntöönpanokustannukset[3] euroina || 95 000 EGR:n täytäntöönpanokustannukset prosentteina || 4,26 Kokonaisbudjetti euroina || 2 230 000 EGR:n tuki euroina (65 %) || 1 449 500 1. Hakemus esitettiin komissiolle 26. marraskuuta 2010, ja sitä täydennettiin lisätiedoin 19. toukokuuta 2011 asti. 2. Hakemus täyttää asetuksen (EY) N:o 1927/2006 2 artiklan a alakohdassa esitetyt EGR:n rahoitustuen myöntämisen edellytykset, ja se tehtiin saman asetuksen 5 artiklassa säädetyssä kymmenen viikon määräajassa. Yhteys työntekijävähennysten ja globalisaatiosta johtuvien maailmankaupan huomattavien rakenteellisten muutosten tai maailmanlaajuisen rahoitus- ja talouskriisin välillä 3. Osoittaakseen yhteyden työntekijävähennysten ja maailmanlaajuisen rahoitus- ja talouskriisin välillä Portugali toteaa, että kriisi on vaikuttanut kipeästi vaatteiden ja jalkineiden valmistukseen. Nämä alat ovat erittäin herkkiä ulkoisille tekijöille, kuten kuluttajien ostovoiman heikkenemiselle. Taantuma on vaikuttanut kielteisesti työmarkkinoihin, työllisyysaste on noussut, ja tämä on vaikuttanut kuluttajien luottamukseen. Tämän seurauksena tehdasteollisuuden myynti ja tuotanto vähenivät jyrkästi. Portugalin viranomaisten mukaan Portugalin BKT laski vuoden 2008 kahdella viimeisellä neljänneksellä ja vuonna 2009 (4 prosentin lasku Banco de Portugalin mukaan). Niin vaatetus- kuin jalkineteollisuudenkin vienti väheni (24 miljoonaa euroa vaatetusalalla ja 6 miljoonaa euroa jalkineiden osalta). Portugalin jalkinevienti laski vuonna 2009 1 207 miljoonaan euroon, mikä on 6,4 prosenttia vähemmän kuin edellisenä vuonna. 4. Rohde säilytti vakaan aseman markkinoilla huolimatta tiukentuneen kilpailun aiheuttamista kasvavista vaikeuksista. Kiinasta tuli alan maailmanlaajuinen johtaja, ja Vietnamin, Intian ja Indonesian merkitys kasvoi. Yrityksen tilanne kuitenkin heikkeni myynnin laskun myötä, ja sen asema Euroopan markkinoilla huononi. Schwalmstadtissa, Saksassa toimiva emoyritys ajautui kriisin ja vähentyneen investointikapasiteetin seurauksena lopulta konkurssiin. 5. Tämän jälkeen Rohde-ryhmälle laadittiin elvytyssuunnitelma: Square Fourin ja Morgan Stanley Merchant -pankin muodostama yhteisyritys osti yrityksen yrittäen pelastaa sen ja sen tuotannon. Portugalin tehtaan oli määrä jatkaa tuotantoa. Yritysryhmää jouduttiin kuitenkin lopulta supistamaan huomattavasti. Nämä olosuhteet, mukaan lukien vähentyneet tilaukset emoyritykseltä, vaikuttivat Santa Maria da Feirassa, Portugalissa sijaitsevan Rohde-tehtaan tilanteeseen, minkä seurauksena maksukyvyttömyysmenettely käynnistettiin syyskuussa 2009 ja tehdas lopulta suljettiin ja työntekijät irtisanottiin. Vähennettyjen työntekijöiden määrän ja 2 artiklan a alakohdan mukaisten kriteerien täyttymisen osoittaminen 6. Portugalin hakemus perustuu asetuksen (EY) N:o 1927/2006 2 artiklan a alakohdan toimintakriteeriin, joka edellyttää vähintään 500 työntekijän vähentämistä neljän kuukauden aikana jäsenvaltiossa sijaitsevasta yhdestä yrityksestä, mukaan luettuina työntekijät, jotka vähennetään sen toimittajien ja jatkojalostajien palveluksesta. 7. Hakemuksesta ilmenee, että Rohde vähensi neljän kuukauden viiteajanjakson aikana (19. toukokuuta 2010 – 19. syyskuuta 2010) 974[4] työntekijää. Kaikki nämä työntekijävähennykset on laskettu asetuksen (EY) N:o 1927/2006 2 artiklan toisen kohdan toisen luetelmakohdan säännösten mukaisesti. Selvitys työntekijävähennysten ennakoimattomasta luonteesta 8. Portugalin viranomaisten mukaan rahoitus- ja talouskriisiä ja sen vaikutuksia ei ollut mahdollista ennakoida. Yrityksen työntekijävähennyksiä ei osattu odottaa huolimatta siitä, että sillä oli yhä enemmän vaikeuksia tiivistyneen kilpailun, siitä seuranneen tuonnin kasvun ja kulutuksen vähentymisen vuoksi. Yrityksellä oli markkinoilla vakaa asema, kunnes kriisi rapautti sen. Saksassa toimineen emoyrityksen konkurssia ei myöskään aluksi pidetty merkittävänä vaarana, sillä yritystä koski vuosina 2008–2009 elvytyssuunnitelma. Tiedot työntekijävähennyksiä tekevistä yrityksistä ja tuen kohteena olevista työntekijöistä 9. Hakemuksesta ilmenee, että Rohde vähensi yhteensä 974 työntekijää neljän kuukauden viiteajanjakson aikana. Näistä 680 työntekijää on tuen kohteena: Portugalin viranomaisten arvion mukaan noin 70 prosenttia vähennetyistä työntekijöistä osallistuu EGR:n yhteisrahoittamiin toimiin ja muut löytävät muuta työtä tai matkustavat ulkomaille, jäävät eläkkeelle tai osallistuvat muihin, EGR:n yhteisrahoittamia toimia täydentäviin toimiin. 10. Tuen kohteena olevat työntekijät voidaan jaotella seuraavasti: Ryhmä || Lukumäärä || Prosenttiosuus Miehiä || 88 || 13,00 Naisia || 592 || 87,00 EU:n kansalaisia || 680 || 100,00 Muun kuin EU-valtion kansalaisia || 0 || 0,00 15–24-vuotiaita || 1 || 0,15 25–54-vuotiaita || 632 || 92,94 55–64-vuotiaita || 45 || 6,62 Yli 64-vuotiaita || 2 || 0,29 On syytä huomata, että näistä työntekijöistä 78,5 prosenttia ei ole suorittanut loppuun peruskoulutusta (yhdeksän vuotta koulunkäyntiä), ja vain 17,8 prosenttia on suorittanut loppuun peruskoulutuksen ja 1,2 prosenttia keskiasteen koulutuksen. Edellä mainittuihin ryhmiin sisältyy 7 työntekijää, joilla on pitkäaikaisia terveysongelmia tai toimintarajoite. 11. Ammattiryhmien mukainen jaottelu on seuraava: Ryhmä || Lukumäärä || Prosenttiosuus Johtajat ja ylimmät virkamiehet || 2 || 0,29 Erityisasiantuntijat || 1 || 0,15 Asiantuntijat || 17 || 2,50 Toimisto- ja asiakaspalvelutyöntekijät || 34 || 5,00 Palvelu- ja myyntityöntekijät || 3 || 0,44 Rakennus-, korjaus- ja valmistustyöntekijät || 537 || 78,97 Prosessi- ja kuljetustyöntekijät || 20 || 2,94 Muut työntekijät || 66 || 9,71 12. Asetuksen (EY) N:o 1927/2006 7 artiklan mukaisesti Portugali on vahvistanut, että miesten ja naisten välisen tasa-arvon sekä syrjimättömyyden politiikkaa on sovellettu ja sovelletaan jatkossa EGR:n toteuttamisen eri vaiheissa ja etenkin haettaessa siitä tukea. Asianomaisen alueen ja sen viranomaisten ja sidosryhmien kuvaus 13. Kyseinen alue on lähinnä Santa Maria da Feiran kunta, jossa Rohde toimi. Työntekijävähennykset koskettivat kuitenkin lisäksi myös naapurissa olevaa Ovarin kuntaa. Nämä kunnat sijaitsevat seuraavilla kahdella NUTS II -alueella: Norte ja Centro. 14. Norte on Portugalin tiheimmin asuttu ja teollistunein alue. Siellä on lähinnä perinteistä teollisuutta (tekstiilit, vaatetus, jalkineet, puu), mutta viime aikoina myös palvelusektori on kehittynyt alueella. Kaikilla näillä aloilla toimii lähinnä pieniä ja keskisuuria yrityksiä. Alueen ongelmina ovat edelleen matala koulutustaso etenkin vanhemman ikäpolven kohdalla sekä pitkäaikaistyöttömyys. 15. Centro on harvaanasuttua aluetta, jolle on ominaista väestörakenteen voimakas vinoutuminen, joka johtuu lähinnä jatkuvasta väestökadosta ja väestön asteittaisesta ikääntymisestä. Tuotantorakenne on monipuolinen, mutta teollisuustoimintaa hallitsevat perinteiset tuotannonalat. Norten tavoin Centron alueellakin koulutustaso on alhainen. Työttömyydestä on tullut ongelma perus- ja perinteisten teollisuuden alojen taantumisen myötä. 16. Työllisyyden rakenne on molemmilla alueilla haavoittuvainen, ja molempia vaivaavat työvoiman alhainen pätevyystaso, matalat palkat ja epävarmat työsuhteet. 17. Tärkeimmät sidosryhmät ovat Instituto do Emprego e Formacao Profissional (IEFP, I.P.), joka on julkishallinnon elin, jolla on hajautettuja työvoimatoimistoja ja ammattikoulutuskeskuksia, työmarkkinaosapuolet (työnantajajärjestöihin kuuluu Portugalin jalkine- ja nahka-asustealan järjestö ja sen haarat; ammattiliittoihin kuuluu Portugalin tekstiili-, villa-, vaatetus-, jalkine- ja nahka-alan työntekijöiden järjestöjen liitto). Tärkeässä asemassa ovat myös kunnat ja niiden järjestöt (lähinnä Porton metropolialue), yliopistot ja ammattikorkeakoulut sekä jalkine-alan teknologinen keskus. Työntekijävähennysten odotettu vaikutus paikalliseen, alueelliseen tai koko maan työllisyyteen 18. Kansallisen tilastolaitoksen (INE) mukaan Portugalin työttömyysaste vuoden 2010 kolmannella neljänneksellä oli 10,9 prosenttia, mikä oli 1,1 prosenttia enemmän kuin samalla ajanjaksolla vuonna 2009. Norten alueen työttömyysaste nousi 11,6 prosentista vuoden 2009 kolmannella neljänneksellä 13,2 prosenttiin samalla ajanjaksolla vuonna 2010 ja oli näin maan korkein työttömyysaste. Centron työttömyysaste nousi hieman (7,2 prosentista 7,4 prosenttiin edellä mainitun ajanjakson aikana). Työttömyysaste oli Entre Douro e Vougan NUTS III -alueella korkein Santa Maria da Feiran kunnassa, jonne Rohde oli sijoittautunut. Ovarin kunnassa Centron alueella työttömyysasteet ovat kansallista keskiarvoa korkeammat. Yrityksen sulkemisen välittömänä seurauksena oli noin 980 työntekijän irtisanominen, mikä vaikutti voimakkaasti näihin kuntiin, joiden työttömyysasteet olivat jo ennestään kansallista keskiarvoa korkeammat. 19. Portugalin viranomaisten mukaan useimmilta perinteisiltä teollisuudenaloilta, jalkineet mukaan luettuna, työttömiksi jäävät työntekijät ovat erittäin heikosti koulutettuja ja heillä on tämän vuoksi suuria vaikeuksia kouluttautua uudestaan muihin tehtäviin. Rahoitettavaksi tuleva koordinoitu yksilöllisten palvelujen paketti ja sen arvioitujen kustannusten erittely sekä toimien täydentävyys rakennerahastoista rahoitettavien toimien kanssa 20. Seuraavat ehdotetut toimenpiteet muodostavat yhdessä koordinoidun yksilöllisten palvelujen paketin, jonka tavoitteena on työntekijöiden integroituminen uudelleen työmarkkinoille: (1) Tiedotus ja ohjaus: Kaikille potentiaalisille tuensaajille annetaan ajantasaista tietoa käytettävissä olevista toimenpiteistä, ja heitä kannustetaan osallistumaan niihin aktiivisesti. Lisäksi annetaan tietoa työmarkkinoista ja autetaan määrittämään ja mukauttamaan työntekijöiden henkilökohtaista työllistymissuunnitelmaa, josta olisi käytävä ilmi ne toimenpiteet, joihin työntekijä aikoo osallistua. Työvoimatoimistot suorittavat tämän profiloinnin, eikä EGR osallistu sen yhteisrahoitukseen. Tuen kohteena olevista työntekijöistä 250:n odotetaan osallistuvan laaja-alaisempaan ohjaukseen. Tavoitteena on kannustaa työntekijöitä ammatilliseen koulutukseen ja uudelleensuuntautumiseen sekä henkilökohtaiseen kehitykseen ja parantaa heidän itsetuntoaan ja työnhakutekniikoita. Työntekijät saavat näiden toimien aikana ateriat ja matkustuskorvaukset. (2) Osaamisen tunnustaminen, validoiminen ja sertifiointi: Työntekijät kartoittavat tunnustettujen NOC-keskusten (New Opportunities Centres) avulla tiedot ja taidot, joita he ovat hankkineet elämänsä aikana muodollisessa koulutuksessa tai arkielämässä. He laativat yksilöllisessä ja ryhmäohjauksessa yhdessä ammattikouluttajien kanssa selvityksen, joka sisältää tiedot heidän oppimisprosessistaan. Erityisryhmiä järjestetään niille työntekijöille, jotka tarvitsevat erityisiä taitoja koulu- tai ammattikoulutodistuksen saamiseksi. NOC-toimintaa edistävät ammattikoulutuskeskukset yhteistyössä. (3) Ammatillinen koulutus: Työntekijät saavat koulutus- ja osaamistasoonsa parhaiten soveltuvaa koulutusta, joka auttaa heitä integroitumaan nopeasti uudelleen työelämään. Toimen puitteissa järjestetään aikuiskoulutuskursseja, joiden pohjalta myönnetään kaksi todistusta (yleinen koulutus ja ammatillinen koulutus), – kursseista osa järjestetään moduuleina (lyhytkestoisina koulutusyksikköinä järjestettävä joustava koulutus, joka esitetään kansallisen tutkintojen luettelon koulutusta koskevissa vertailuarvoissa) ja osa erityiskoulutuksena, joka soveltuu työmarkkinoiden erityistarpeisiin (kansalliseen tutkintojen luetteloon sisältymättömät toimet). Koulutuskursseista vastaavat ammattikoulutuskeskukset ja muut tahot, joiden pätevyyden IEFP on tunnustanut. Koulutusta, aterioita, matkoja, henkilökohtaisia tapaturmavakuutuksia ja majoitusta varten myönnettäviin avustuksiin sovelletaan tiukkoja rajoja ja ehtoja. (4) Oma-aloitteiseen koulutukseen annettavat avustukset: Avustusten avulla työntekijät voivat osallistua tunnustettujen koulutuslaitosten tarjoamille sopiville kursseille osana henkilökohtaista työllistymissuunnitelmaansa. Tämäntyyppiseen koulutukseen osallistuville tarjotaan avustus tiukoin ehdoin. Osallistua voi samanaikaisesti tai perätysten useammalle kuin yhdelle kurssille, kunhan pysytään tietyissä rajoissa. (5) Itsenäisen työnhaun tuki: Tätä tukea myönnetään työntekijöille, jotka EGR-paketin täytäntöönpanokauden aikana löytävät itselleen uuden työpaikan, jossa työsopimus tehdään toistaiseksi voimassa olevaksi tai vähintään kuudeksi kuukaudeksi. Tuen määrä riippuu työsopimuksen kestosta, ja sen määrä voi kasvaa, jos uusi työpaikka on yli 100 kilometrin päässä työntekijän asuinpaikasta. (6) Kannustin työntekijöiden palkkaamiseen: Jotta uusien työpaikkojen luomista saataisiin vauhditettua, rahoitustukea voidaan myöntää työnantajille, jotka palkkaavat kokoaikatyöhön EGR-tuen piiriin kuuluvan työntekijän. Sopimuksen on oltava vähintään 12 kuukauden mittainen, ja suurempi kannustin maksetaan työnantajille, jotka tekevät työntekijöiden kanssa toistaiseksi voimassa olevia työsopimuksia. (7) Yrittäjyyden tukeminen: Oman yrityksen perustamista suunnittelevia työntekijöitä varten järjestetään koulutusta, jossa keskitytään pienyrityksen perustamisessa ja hallinnoinnissa tarvittaviin tietoihin ja taitoihin. Koulutukseen osallistuminen on pakollista ennen kuin päätös yrityksen perustamistuesta annetaan lukuun ottamatta tapauksia, joissa henkilöllä todistetusti jo on koulutus tai asiaan liittyvää kokemusta. Hankkeen tekniseen tukeen sisältyy tuki liiketoimintaidean kehittämiselle, liiketoimintasuunnitelman valmisteluun ja yrityksen muodostamiseen sekä hankkeen seuranta yrityksen ensimmäisen toimintavuoden ajan. (8) Tuki yrityksen perustamiseen: Työntekijät saavat tuen, jonka suuruus on 20 000 euroa jokaista luotua uutta työpaikkaa kohden oma työpaikka mukaan luettuna. Tukea ei tarvitse palauttaa, ja sitä voi saada enintään kolmesta työpaikasta. Uusiin työpaikkoihin olisi palkattava EGR-tuen saajia tai alueen työvoimatoimistoihin rekisteröityjä työttömiä. Työn pitäisi olla kokopäivätyötä, ja sopimus olisi tehtävä vähintään kahdeksi vuodeksi. Aterioita, matkoja ja henkilökohtaisia tapaturmavakuutuksia varten myönnettäviin avustuksiin sovelletaan tiukkoja rajoja ja ehtoja. (9) Integrointisuunnitelma: Integrointisuunnitelman myötä työntekijät saavat vähintään 30 viikkotunnin laajuisen työkokemuksen 6‑12 kuukauden ajanjaksolla. Tavoitteena on varmistaa, että työntekijät eivät eristäydy ja menetä yhteyttä toisiin työntekijöihin ja että heidän motivaatiotasonsa pysyy hyvänä. Samalla he saavat mahdollisuuden hankkia uusia tietoja ja taitoja ja näin parantaa työllistyvyyttään integrointijakson jälkeen. Työntekijät sijoittuvat voittoa tavoittelemattomiin yksiköihin ennalta sovitun pituisiksi ajanjaksoiksi. He saavat palkan sijasta kuukausiavustuksen sekä avustukset aterioita, matkoja ja vakuutusta varten. 21. EGR:n täytäntöönpanokustannukset, jotka on sisällytetty hakemukseen asetuksen (EY) N:o 1927/2006 3 artiklan mukaisesti, kattavat valmistelu-, hallinnointi- ja valvontatoimia sekä tiedotus- ja mainontatoimia. 22. Portugalin viranomaisten esittämät yksilölliset palvelut ovat aktiivisia työmarkkinatoimenpiteitä, jotka kuuluvat asetuksen (EY) N:o 1927/2006 3 artiklassa määriteltyihin tukikelpoisiin toimiin. Portugalin viranomaiset arvioivat näiden palvelujen kokonaiskustannuksiksi 2 135 000 euroa ja EGR:n täytäntöönpanosta aiheutuviksi kustannuksiksi 95 000 euroa (4,26 prosenttia kokonaismäärästä). EGR:ltä haettu rahoitusosuus on yhteensä 1 449 500 euroa (65 prosenttia kokonaiskustannuksista). Toimet || Kohteena olevien työntekijöiden arvioitu lukumäärä || Arvioidut kustannukset kohteena olevaa työntekijää kohti (euroa) || Kustannukset yhteensä (EGR ja kansallinen yhteisrahoitus) (euroa) Yksilölliset palvelut (asetuksen (EY) N:o 1927/2006 3 artiklan ensimmäinen kohta) Tiedotus ja ohjaus || 250 || 160 || 40 000 Osaamisen tunnustaminen, validoiminen ja sertifiointi || 250 || 640 || 160 000 Ammatillinen koulutus || 150 || 6 000 || 900 000 Oma-aloitteiseen koulutukseen annettavat avustukset || 20 || 4 000 || 80 000 Itsenäisen työnhaun tuki || 80 || 1 000 || 80 000 Kannustin työntekijöiden palkkaamiseen || 50 || 2 300 || 115 000 Yrittäjyyden tukeminen || 30 || 2 000 || 60 000 Tuki yrityksen perustamiseen || 20 || 20 000 || 400 000 Integrointisuunnitelma || 100 || 3 000 || 300 000 Yksilöllisten palvelujen kustannukset yhteensä || || 2 135 000 EGR:n täytäntöönpanokustannukset (asetuksen (EY) N:o 1927/2006 3 artiklan kolmas kohta) Valmistelutoimet || || 2 000 Hallinnointi || || 90 000 Tiedotus ja mainonta || || 2 000 Valvontatoimet || || 1 000 EGR:n täytäntöönpanokustannukset yhteensä || || 95 000 Arvioidut kokonaiskustannukset || || 2 230 000 EGR:n rahoitusosuus (65 % kokonaiskustannuksista) || || 1 449 500 23. Portugali vahvistaa, että edellä kuvatut toimenpiteet ovat täydentäviä rakennerahastoista rahoitettuihin toimiin nähden. Portugali varmistaa lisäksi EGR:n rahoittamien toimien selkeän kirjausketjun ja vahvistaa, ettei näihin toimiin haeta tai käytetä muuta EU:n rahoitusta. Päivämäärä(t), jolloin yksilöllisten palvelujen tarjoaminen kyseisille työntekijöille aloitettiin tai on tarkoitus aloittaa 24. Portugali aloitti EGR:n yhteisrahoitusta varten ehdotettuun koordinoituun pakettiin sisältyvien yksilöllisten palvelujen tarjoamisen asianomaisille työntekijöille 20. toukokuuta 2010. Tästä päivämäärästä alkaa sen vuoksi tukikelpoisuusaika, joka koskee kaikkea EGR:stä mahdollisesti myönnettävää apua. Menettelyt työmarkkinaosapuolten kuulemiseksi 25. EGR-hakemus esiteltiin IEFP, I.P:n johtokunnalle 29. marraskuuta 2010. IEFP, I.P., joka on EGR:n hallinnointi- ja maksuviranomainen Portugalissa, on kolmikantaelin. 26. Portugalin viranomaiset vahvistivat, että kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu. Tiedot toimista, jotka ovat pakollisia kansallisen lainsäädännön tai työehtosopimusten nojalla 27. Asetuksen (EY) N:o 1927/2006 6 artiklassa säädettyjen kriteerien täyttymisen osalta Portugalin viranomaisten hakemuksessa · vahvistettiin, ettei EGR:stä saatavalla rahoitustuella korvata toimenpiteitä, jotka kuuluvat yritysten vastuualaan kansallisen lainsäädännön tai työehtosopimusten nojalla; · osoitettiin, että suunnitelluilla toimilla tuetaan yksittäisiä työntekijöitä eikä niitä käytetä yritysten tai toimialojen rakenneuudistukseen; · vahvistettiin, ettei edellä tarkoitetuille tukikelpoisille toimille saada avustusta muista EU:n rahoitusvälineistä. Hallinnointi- ja valvontajärjestelmät 28. Portugali on ilmoittanut komissiolle, että rahoitustuen hallinnoinnista ja valvonnasta vastaa julkinen työvoimapalvelu Instituto do Emprego e Formação Profissional, I.P. Yleisestä hallinnosta vastaa työllisyysosasto ammatillisen koulutuksen osaston, rahoitus- ja hallintovalvontaosaston sekä Norten ja Centron alueiden aluevaltuustojen avustuksella. Yleisestä rahoitushallinnosta vastaa rahoitus- ja hallintovalvontaosasto. Avustusten hyväksymisestä ja maksatuksesta huolehtivat Norten ja Centron alueiden aluevaltuustot. Asianomaisten kuntien työvoimatoimistot ja kumppanuustahot eli ammattikoulutuskeskukset toteuttavat suurimman osan toimenpiteistä. Portugali on vahvistanut, että tehtävien eriyttämisestä asianomaisten tahojen sisällä ja niiden välillä huolehditaan. Tilintarkastuksesta ja valvonnasta tämän EGR-hakemuksen osalta vastaa Euroopan sosiaalirahaston hallinnointilaitos Instituto de Gestão do Fundo Social Europeu (IGFSE, I.P.). Rahoitus 29. Portugalin hakemuksen perusteella ehdotetaan, että EGR:stä myönnetään yksilöllisten palvelujen koordinoidulle paketille (mukaan luettuna EGR:n täytäntöönpanosta aiheutuvat kustannukset) 1 449 500 euroa, joka on 65 prosenttia kokonaiskustannuksista. Komission ehdotus rahastosta maksettavasta osuudesta perustuu Portugalin toimittamiin tietoihin. 30. Ottaen huomioon EGR:stä myönnettävän rahoitustuen enimmäismäärän asetuksen (EY) N:o 1927/2006 10 artiklan 1 kohdan mukaisesti samoin kuin määrärahojen uudelleenkohdennusten osalta käytettävissä olevan liikkumavaran komissio ehdottaa, että EGR:n varoja otetaan käyttöön koko edellä mainittu määrä, joka kohdennetaan rahoituskehyksen otsakkeeseen 1 a. 31. Ehdotettu rahoitustuen määrä jättää yli 25 prosenttia EGR:lle varatusta vuosittaisesta enimmäismäärästä käytettäväksi vuoden viimeisinä neljänä kuukautena, kuten asetuksen (EY) N:o 1927/2006 12 artiklan 6 kohdassa edellytetään. 32. Esittämällä tämän ehdotuksen EGR:n varojen käyttöönottamiseksi komissio aloittaa yksinkertaistetun kolmikantamenettelyn 17. toukokuuta 2006 tehdyn toimielinten sopimuksen 28 kohdan mukaisesti varmistaakseen molempien budjettivallan käyttäjien hyväksynnän sekä EGR:n käyttötarpeelle että tarvittavalle määrälle. Komissio pyytää sitä budjettivallan käyttäjää, joka ensimmäisenä hyväksyy tämän ehdotuksen asianmukaisella poliittisella tasolla, ilmoittamaan aikomuksistaan toiselle budjettivallan käyttäjälle ja komissiolle. Jos jompikumpi budjettivallan käyttäjä ei hyväksy ehdotusta, järjestetään muodollinen kolmikantakokous. 33. Komissio esittää erikseen siirtopyynnön asiaa koskevien maksusitoumusmäärärahojen kirjaamiseksi vuoden 2011 talousarvioon 17. toukokuuta 2006 tehdyn toimielinten sopimuksen 28 kohdan mukaisesti. Maksumäärärahojen lähteet 34. EGR:ää koskevaa budjettikohtaa 04.0501 vahvistettiin lisätalousarviosta nro 2/2011 50 000 000 euron suuruisilla maksumäärärahoilla. Käsillä olevan hakemuksen kohteena olevat 1 449 500 euroa katetaan tämän budjettikohdan määrärahoista. Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2010/026 PT/Rohde, Portugali) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[5] ja erityisesti sen 28 kohdan, ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[6] ja erityisesti sen 12 artiklan 3 kohdan, ottavat huomioon Euroopan komission ehdotuksen[7] sekä katsovat seuraavaa: (1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi työntekijöille, jotka on vähennetty globalisaatiosta johtuvien maailmankaupan huomattavien rakenteellisten muutosten seurauksena, ja heidän auttamisekseen työmarkkinoille uudelleen integroitumisessa. (2) EGR:n toimialaa on laajennettu niin, että 1 päivästä toukokuuta 2009 alkaen toimitettujen hakemusten johdosta tukea voidaan myöntää myös työntekijöille, jotka on vähennetty maailmanlaajuisen rahoitus- ja talouskriisin välittömänä seurauksena. (3) Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa. (4) Portugali esitti 26 päivänä marraskuuta 2010 hakemuksen EGR:n varojen käyttöönottamiseksi Rohde-yrityksen työntekijävähennysten vuoksi ja toimitti sitä täydentäviä lisätietoja 19 päivään toukokuuta 2011 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 1 449 500 euroa. (5) EGR:stä olisi sen vuoksi otettava käyttöön varoja rahoitustuen antamiseksi Portugalin hakemuksen perusteella, OVAT HYVÄKSYNEET TÄMÄN PÄÄTÖKSEN: 1 artikla Euroopan globalisaatiorahastosta (EGR) otetaan käyttöön 1 449 500 euroa maksusitoumusmäärärahoina ja maksumäärärahoina osana varainhoitovuotta 2011 koskevaa Euroopan unionin yleistä talousarviota. 2 artikla Tämä päätös julkaistaan Euroopan unionin virallisessa lehdessä. Tehty [Brysselissä/Strasbourgissa] […] päivänä […]kuuta […]. Euroopan parlamentin puolesta Neuvoston puolesta Puhemies Puheenjohtaja [1] EUVL C 139, 14.6.2006, s. 1. [2] EUVL L 406, 30.12.2006, s. 1. [3] Asetuksen (EY) N:o 1927/2006 3 artiklan kolmannen kohdan mukaisesti. [4] Portugalin viranomaisten mukaan viiteajanjaksolla vähennettiin 983 työntekijää, mutta näistä yhdeksän ei rekisteröitynyt työvoimatoimistoon, minkä vuoksi heitä ei voida sisällyttää tähän hakemukseen. [5] EUVL C 139, 14.6.2006, s. 1. [6] EUVL L 406, 30.12.2006, s. 1. [7] EUVL C […], […], s. […].